2.9.2008
Jinghpaw laika hte ngai ngu ai ka na myit hkrup ai ...
Jinghpaw laika hpe asak 9 ning ram kaw jawng kaji lung ga ai re. Shata 2 ram sharin ai hta na bat 2 lung ngut ai hpang nbwisam gaw ningtawn masat No. 2 hte padang dip sai rai... No. 1 hpe gaw ngai na kanau lu mat ai...
Dai hpang tsang 1 lung na ngu she ... bai du ai ginhtawng hta gaw Jinghpaw laika shirin ai lam gan hkring mat ai. Hpa majaw kun gaw n chye ai. 1995 ning hta rai nga ...
Dai hpang kaw na gaw nbwisam langai Jinghpaw laika mu yang tsan tsan kaw na hprawng sai. Re le, tsawm shayi mung n rai! N kam kahtep ai ...
Dai hku nga lai wa ai wa ... 2003 ning dakkasu 2nd year du hkra manang ni gaw Jinghpaw hku tsun, nbwisam gaw myen hku htan hte grai harmony byin ai. 2003 ning ginhtawng hta Myitkyina JLH ni woi awn galaw ai Jinghpaw Laika madang tsaw class nga ai de manang langai hte lam dam na du mat ai.
Nu woi... Ngai gaw Jawng, Kawng, Hprawng, shawng, ndai gasi ni hpe pyi n chye ka ai wa... a a e e e ram sha chye ai wa gaw du mat sai. Jinghpaw hku mung n chye tsun. Loi li gaw chye ai le, n mai maw sha ai yaw ...
Sara Lazing Tu ngai na makau de htep wa yang Karai Kasang hpe akyu grai hpyi kau sai... Kadun ai hku tsun ga nga yang ... dai Kachin Literature Advance Training ngu ai shata mi jan lung ngut ai hpang gaw nbwisam langai loi chye wa sai ...
Chye wa sai ngu ai gaw Jinghpaw laika langai sha n rai! Ngai kadai rai? Ngai na laika gaw hpa rai? Loi li ngu ga le ... i?
Ndai kaw n mai malap da ai gaw Ah Dwi re... Miwa laika ma sharin ya tim, waw ai nyi ram sha lu matsing ai hku re. Ah Dwi gaw 2007 ning August hta nta wa magang mat sai...
Chyum laika hti na hkaja na matu lam madun ai gaw Nu re...
Dai hku hte nbwisam langai Jinghpaw hku sumtsaw laika chye ka ai madang du wa sai re.
Ga shadawn: Salum a shayi e ... Shaning 1000 mi hta kalang sha pu ai, mungkan ting hta na tsawm dik ai nampan pyi nang lai wa yang nyip mat nhtawm hkun hkraw mat na re. Asak wugut gu ten du hkra tsaw mat na. Nang ya kade mi tsawm tim, du na 10 ning, 20 ning rai yang gaw ndai zawn n tsawm sai. Raitim, ngai tut tsaw mat na. Ndai zawn rai tim, n raitim, loi chye brawp wa sai re. (Lahta na laika hpe copy galaw na ni nbwisam kaw ahkang hpyi rit) :)
Dai hpang gaw nbwisam langai Jinghpaw laika hkaja ai wa ... n-gaw gawk zawn galaw na mung hkaja, sumtsaw laika ka shaman ai ladat hte ma hkaja, nta de gumhpraw jat hpyi ai ladat hte mung hkaja, myen, Ingalik laika buk ni hpe Jinghpaw hku ga gale ai zawn mung hkaja, ja .. ja ... ja ... dat ai wa ... jahtum gaw ... ABC jar 3 lu lu ai madang du hkra hkaja kau sai re...
Jinghpaw laika grai chye ai sara kaba ni hte ABC lu let jahta ai majaw le ... Ngai gaw nau n ra ai re wa ... Tsa chyaru, Beer ni nga yang ... Sama pyi n lu hkam ai... dai majaw soi nawng dagrawng ai re.
Lahta na ginlam 3 a majaw ngai Jinghpaw laika hpe hkaja ai re. Shana tup n yup ai, jahpawt nhtoi hkyen du mat ai shani mung nga ai.
Nbwisam nga kaba wa ai shara grupyin hta gaw Sam amyu ni grau law ai re. Dai majaw kaji ai shaloi myen ga hte, Sam ga sha chye shaga ai re. Jinghpaw ga gaw Ah Nu Bow, Ah Wa Bow, ndai ram sha chye ai re.
Dai hta n ga, kaji ai aten hta nbwisam gaw grai gumhkawng ai re. Hpa majaw ta? Hpraw dik ai Sam kasha ni a lapran, chyang tsawm nbwisam gaw grai nan dan dawng nga ai le ...
Nbwisam gaw ru ma grai ru lai wa sai ... Kaji ai shaloi, lata daw (gayaw) ai majaw Mandalay de tsi sa tsi ra ai. Mandalay kaw sa manam ai Sam nta na shayi sha, ngai hta 10 ning ram kaba ai ... dai hpe hpyi ya rit. N hpyi ya yang gaw hpa .. nya nga nna, dai nta na dunghkum ni htawng, marawn, saboi lahtum ai hte grai ja wa sai.
Jahtawng htu ai amyu re majaw htung n malap ai sha, hpyi ya rit ngu ai re. Dai nta madu ni gaw mani she mani nna, ngai hpe labu, palawng ni grai mari ya, kaba wa yang jaw sha na nga tsun ai.
Ya gaw kadai re pyi n dum sai. Myit dat shagu gaya gaya nga ai ... :)
Jinghpaw laika hte ngai ngu na ka ai re wa she, n seng ai ni ma grai lawm wa nga ai ... Hti taw nga ai myitsu wa mung myi grai tsu na sai... Shabrang rai yang gaw grupyin na shayi sha ni hpe loi mada yu dat u yaw ... Mahkawn rai yang gaw grupyin na shabrang ni hpe loi azi yu dat u. Myi n-gun kalang ta jat wa na re.
Ngai hpe Jinghpaw laika sharin ya ai ni gaw grai law ai re. Manaw manang ni, sara ni, grupyin ni hte grau nna gaw Chyoipra ai Chyum Laika re.
Matut nna ... tut grin na matu ladat shaw, sharin jahpat galaw sa wa na re. Hpaji jaw marit ngu hpyi lajin mayu ai ...
Ngai mung hkyen lajang da ai gaw nga ai. Tim, ja gumhpraw n lu shi ai hte, hpaji n hkum shi ai majaw galaw dingyang re ngu ...
Myitsu wa, ndai du hkra hti ya ai majaw grai kabu sai. Hpa majaw nga yang Jinghpaw ni gaw madu a laika sharawt na nga marawn tim, Jinghpaw laika hte rai yang n kam hti ma ai. Myen laika rai yang she hti mayu ai .. Raitim, ndai gaw shanhte a mara n re. Anhte a laika hpe sharin na, dip shapraw na, hkaja na ahkang n lu ai majaw re.
Ngut nna ndai laika ka ai hta grai myit pu ba mat ai. Ngai na computer a keyboard na (B) key gaw shi hkrai shi dip taw ai majaw re. Laika si 2, 3 ka ai hte pru wa sai. Bai delete galaw dat, ka dat hku nna shakut da ai re.
Ngut du hkra hti ya ai myitsu wa hpe hkungga ai majaw sumla langai mara dat ya ai. Gumhpraw n lu ai marang e, jahkring mi gan yup pyaw mat ai yupmang ngu ga le ...
(Ndai sumla hpe ka ai wa gaw Sara Zinwa Mung Seng re. Grai ram ai sara re.)
Chyeju kaba sai.
unk kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn